19
Ange gi tagi o taahili. Se Psalm nii David
1 De langi e hagaago mai de mahamaha o de Maadua;
mee i lo te langi e tala dagodo ana hegau ne hai.
2 Denga laangi e aheahe ange ma e tala,
denga boo e aheahe ange ma e hagaago mai dono iloo mee.
3 E deai e pasa aabe ni muna e tala;
e dee langona hogi olaadeu leo.
4 Olaadeu leo* e hulo ma e tae gi henua i lalo alodahi,
gai alaadeu muna e tae gi de bido laa o henua i lalo.*
De Maadua gu hagaduu dahi hale malo moo de laa i lo te langi,
5 de laa e sobo age bei taane gu hai bodu e sao mai laa i lo tono aabi,
gai e bei taane hagadaahao e malangilangi laa i de savini e houhou.
6 De laa e sobo age i de baasi gee o de langi,
gai e hano ga danu i de baasi ange laa;
gai e deai donu se mee daudahi e dee langona iho dono mahana.
7 De hainga a Tagi Maolunga e honu danuaa,
gai e hagammahi de lodo;
muna a Tagi Maolunga ni muna abodonu,
gai e hai ga heiangi gilaadeu e ssenga.
8 Mee a Tagi Maolunga e hagasauaa e heohi,
gai e hagamalangilangi lodo o tangada.
Muna a Tagi Maolunga e gilimalali,
gai e hagamaalama luu mada o tangada.
9 De madagu i Tagi Maolunga e gilimalali,
gai e dagodo ga hano ai.
De hagamodu a Tagi Maolunga se muna abodonu
gai e heohi alodahi.
10 Ana muna e hagamogomogo ange i goolo, ma goolo danuaa hugadoo;
gai e maimai ange i denga hooni
ma denga hooni mai i lo te mommee iai hooni.
11 Muna nei e hagakana ange lodo o doo dangada hai hegau;
gai e laumalie donu de hagaoanga o tangada e daohia muna nei.
12 Goai e maua gi iloo ono haisala?
Koe gi degi mai gi ogu haisala e dee iloo laa.
13 Buibuia hogi doo dangada hai hegau gi dee haisala i de hai ogu lodo;
gai ogu haisala gi dee dagina hogi au.
Gai gi dee haisala ai au i de haisala laumalie.
14 Haia agu muna e tala ma hagasaele i ogu lodo
gi ni mee e hagamalangilangi ina goe,
Tagi Maolunga, go koe dogu baba makaga ma dogu Ia Hagaola.
* 19:4 olaadeu leo, aabe go alaadeu duudanga daahili. * 19:4 Rom 10.18