49
Ange gi tagi o taahili. Se Psalm nii de aamuli o Korah
1 Denga huaadangada alodahi, nnoho mai hagalaangona de mee nei;
alodahi e nnoho i henua i lalo, goodou hagalaangona;
2 go de gau maolalo ma de gau maolunga,
de gau lava ma de gau hagaau aloha.
3 Au e tala muna heiangi;
gai maanadu mai i ogu lodo e hai gi tonu ange dangada.
4 Au e huli ange e hagallongo dahi muna hagasengasenga;
au e hagadonu dagu mee hagasengasenga i dagu harp:
5 Gu aha gu madagu ai au i de masavaa hai ngadaa,
ma de masavaa o de gau baubau e duuli ai au —
6 go dangada e tali hagalodolodo ange gi olaadeu lava
aama de tuhi delaadeu llava mmao?
7 Ni muna abodonu, e deai se dangada e maua i de hagaola dahi dangada gee,
aabe go de hagao ange de Maadua e hagaola ai dono mouli,
8 go hiidinga de hagaoanga o de mouli e hagao ngadaa mmao,
e dee maua donu i de hagao gi odi ange,
9 gi maua ai e ia i de mouli ga hano ai, maa tee gidee de magau.
10 Gai ia e gidee bolo tangada heiangi e magau,
gai e bei ai hogi tangada lodo senga ma tangada e deai ana mee e iloo,
gai gilaau e dugu ange olaau goloa lagolago gi hanu dangada gee.
11 Gai olaadeu daanunga go olaadeu hale ga hano ai,
gai go olaadeu mommee nnoho i denga atangada alodahi,
e dee galemu gilaadeu gu gaavange olaadeu ingoo gi olaadeu alahenua.
12 Aagai ga lava naa donu tangada, gai ia e dee maua gi mouli ga hano ai,
gai ia e magau naa bei dagodo o manu dolodolo.
13 Deenei tagodo o dangada e hagadonusia donu huu gilaadeu,
ma dangada e malangilangi i olaadeu goloa lagolago.
Selah
14 Gilaadeu gu paba ange laa e daa gi maakau bei dagodo o denga ssiibi;
de magau e hagaloosi ange gilaadeu.
Aagai de gau heohi e hagadee kii naa gilaadeu i taiao;
olaadeu angaanga e pobo naa i lo te daanunga,
gilaadeu gu mmao gee mai i olaadeu hale danuaa.
15 Aagai de Maadua e hagaola mai au i de mommee o de gau maakau,
ia e kave naa au gi noho i ono daha.
Selah
16 Koe gi dee manavasaa i de lava o dahi dangada,
ma de masavaa e hagadagadaga age ai de mahamaha o dono hale.
17 Go hiidinga e deai donu sana mee daudahi e kave madali ia i dono magau;
gai dono lava* e dee maua donu i de kave madali ia.
18 Dono masavaa e mouli ai gai ia e maanadu bolo ia se dangada manuuia —
gai dangada e tuhi goe i doo hagadagadaga age —
19 aagai ia e magau naa bei atangada o ono dubuna madagidagi,
gai gilaadeu e dee gidee ange naa donu de maalama.
20 Tangada lava, gai e dee donu ange,
e bei donu huu denga manu dolodolo e maakau laa.
* 49:17 dono lava, aabe go dono mahamaha.