121
Se daahili ange gi de loage ⌊e hulo gi Jerusalem⌋
1 Au e dangage age ga galo age gi denga mounga.
Go hee e humai ai dogu bale?
2 Dogu bale e humai i daho Tagi Maolunga,
go de ia ne haia de langi ma henua i lalo.
3 Ia e daohi luoo vae gi dee baguu ai goe;
de ia e dagidiiloo adu goe e dee seni donu.
4 Tilo, de ia e dagidiiloo ange Israel
e dee dai seni donu aabe seni.
5 Go Tagi Maolunga e dagitilo adu goe;
Tagi Maolunga go doo mee hagalilo i doo baasi madau;
6 de laa e dee hagalagohia goe i de laangi,
gai de maasina e dee hagammae hogi goe i de boo.
7 Tagi Maolunga e hagaloosi naa goe mai i mee baubau alodahi;
ia e hagaloosi naa doo mouli.
8 Tagi Maolunga e hagaloosi goe i mommee alodahi oou e hano aagena,
mai iainei ga hano ai e dee ngado mai.