62
Ange gi tagi o taahili; e hua i de leo o Jeduthun. Se Psalm nii David
1 Go de Maadua donu huu aagu e tali ange;
gai go ia donu e hagaola ina mai au.
2 Go ia donu huu dogu baba makaga ma dogu hagaola;
go ia dogu mommee buibui makaga; au e dee ngalungalue donu.
3 Dee hee maa taulooloa doodou hebagi ange e daa dahi dangada?
Ia e bei de buibui gu singa laa,
ma de buibui gu daudau iho laa gi lalo.
4 Gilaadeu gu nnoho e aau gee ia mai i dono duulanga maolunga;
gilaadeu e malangilangi i denga muna hhadu.
Gilaadeu e hagamanuuia dangada i alaadeu muna,
aagai olaadeu lodo e hagamalaia gilaadeu.
Selah
5 Dogu hagasaalunga, go de Maadua donu huu aagu e tali,
gai go ia dagu tali hagalodolodo.
6 Go ia dogu baba makaga ma dogu hagaola,
go ia dogu mommee buibui makaga; au e dee ngalungalue donu.
7 Dogu hagaola ma dogu hagadubu go de Maadua e gaamai;
go ia dogu baba makaga, ma dogu mommee mmuni.
8 Ogu dangada, goodou hagadonusia ia i masavaa alodahi;
daalaa ange gi de ia mee i oodou lodo;
go hiidinga go de Maadua taadeu buibui.
Selah
9 De gau maolalo e bei dagodo o dahi damaa madangi;
de gau maolunga e bei dagodo o de mee hagasenga.
Gilaadeu e bei denga mee maamaane i honga mee hagahidi;
gilaadeu alodahi e maamaane ange i dahi damaa madangi.
10 Aude hagadonusia denga goloa e hai gi de mahi,
aude tali hagalodolodo ange gi denga goloa gaiaa;
koe gi dee nnoo ange gi oo goloa,
e dee galemu donu de lagolago oo goloa.
11 De Maadua gu tala muna i dahi hanonga;
gai au gu langona ana muna i de lua hanonga:
bolo koe, de Maadua, e mmahi mmao,
12 gai koe, de Ia Aamua, e lodo aloha mmao.
Koe e sui ange mee a tangada gu hai gi bei dagodo o ana hegau.*
* 62:12 Job 34.11; Jer 17.10; Mat 16.27; Rom 2.6; Rev 2.23