9
De haanau o dahi dama daane
1 Gai e deai naa donu se gohu i daho dangada e hai ngadaa laa. I mua gai ia ne hagangadi mee de henua o Zebulun ma de henua o Naphtali, aagai muli mai naa huu gai ia e hagadubu Galilee o denga Gentile, go de mommee i gaogao tai, i de baasi laa o Jordan.*
2 Dangada e seesee i lo te gohu
e gidee naa dahi maalama laumalie;
gai gilaadeu e nnoho i de henua gohu boo dangodango,*
de maalama e sula ange naa gi gilaadeu.*
3 Koe gu hai gi soa de huaahenua,
ma de hai gi kii ange delaadeu malangilangi;
gilaadeu e malangilangi i mada luoo mada
bei de malangilangi o dangada i de masavaa o de hagihagi,
ma de malangilangi o denga daane
i de masavaa e vaevae ai goloa e maua i de hebagi.
4 Go hiidinga koe gu hadihadi de laagau e hagahai hegau aana e hagauda,
ma togo i honga dono eu,
go de laagau a de ia e vaivai haia gilaadeu,
bei de laangi aau ne hagadee kii ai de gau Midian.
5 Denga mee vae o taane hebagi dau,
ma olaadeu malo laa daha alodahi gu baalau laa i dodo
e dudu naa i de ahi.
6 Gai dahi dama gu haanau mai gi gidaadeu,
dahi dama daane e gaamai gi gidaadeu;
gai ssauaa e dagi ai e gaavange naa gi de ia.
Gai ia e hagaingoo ange naa
go de Ia Hagasaele Hagalele Mouli, de Maadua Mmahi,
Tamana dee Ngado Mai, aama Tagi o de Baba.
7 Gai dono nohoanga hodooligi ma de nnoho paba e hagadagadaga,
e deai naa donu se odi.
Gai ia e dagi naa i de nohoanga o David,
ma dono nohoanga hodooligi,
gai ia e hai naa gi duu gi makaga ma tee ngalungalue
i de hagamodu e soe ma de heohi,
mai i de masavaa laa ga hano ai.
Go de lodo mmahi o Tagi o denga hagabuulinga hebagi
e hagassula ina de mee nei.*
De hagaduasala o Israel
8 De Ia Aamua gu tala dahi mee e hai baasi ange ai gi Jacob,
gai e hai ange naa hogi gi Israel.
9 Dangada alodahi e iloo naa de mee nei,
Ephraim ma gilaadeu e nnoho i Samaria;
go dangada e hagataba i de hagamaolunga
ma de lodo maolunga:
10 “Denga hadu gu maoha iho,
aagai gimaadeu e hagaduu age ange naa i denga hadu gu hagamalali;
denga sycamore gu lava i de sele iho,
aagai gimaadeu e doo ange naa denga cedar gi olaadeu duulanga.”
11 Aagai Tagi Maolunga ne hai hagadaumee o Rezin gi hebagi ange gi gilaadeu,
ma de usuusu ange olaadeu hagadaumee.
12 De gau Assyria mai i dua ma de gau Philistia mai i dai
e hhanga naa olaadeu ngudu ga holo Israel.
Gai mee nei alodahi tee maua donu i de hagahelui dono lili,
gai dono lima goi hagaabo donu huu.
13 Aagai de huaadangada laa tee aahe mai donu gi de ia ne hagaduasala ina gilaadeu,
gilaadeu tee ssala hogi Tagi o denga hagabuulinga hebagi.
14 Deelaa ai, Tagi Maolunga e tuu naa ngaadahi de biho ma ssugi o Israel,
ma denga laa o de palm ma denga aalege i dahi laangi donu huu;
15 denga daane maatua ma de gau aamua go de biho,
gai denga pelaabisi e agoagona laa denga muna hhadu go ssugi.
16 Go hiidinga dagi o de huaadangada gu dagi gee gilaadeu,
gai gilaadeu gu daahanga dangada alaadeu e dagi.
17 Deelaa ai, de Ia Aamua e dee malangilangi i alaadeu dama daane,
be e lodo aloha ange gi alaadeu gauligi gu deai olaadeu damana,
aabe go haahine gu maakau olaadeu bodu.
Go hiidinga gilaadeu alodahi e dee hai hegau i mee heohi aama de baubau,
gai muna a dangada alodahi e tala gu hakino gee.
Gai mee nei alodahi tee maua i de hai gi helui dono lili,
dono lima goi hagaabo donu huu.
18 De baubau e bei dagodo o de ahi e duungia laa mee,
gai e dudu denga manu duiduia ma manu daladala,
ma de haaula lodo mee muimui,
gai dono useahi e buu age laa gi lo te moana i lunga.
19 De lili o Tagi o denga hagabuulinga hebagi gu dudu de henua,
gai dangada gu bei denga lahhie e haula ai de ahi;
gu deai donu se dangada e hagaola ina dono daina.
20 Gilaadeu e kave naa denga kano manu i olaadeu lima madau ga gai,
aagai gilaadeu goi hiikai huu;
gilaadeu e gaimee naa i olaadeu lima masui,
aagai e dee maua gi boobosu.
Dahi ma dahi e gai naa kano o olaadeu dama.
21 Manasseh e gai naa Ephraim, gai Ephraim e gai Manasseh;
gai gilaau e hagabuni naa ga hai baasi ange ai gi Judah.
Gai mee nei alodahi tee maua donu i de hagahelui dono lili,
gai dono lima goi hagaabo donu huu.
* 9:1 Mat 4.15 * 9:2 de henua gohu boo dangodango, aabe go de henua o de malu o de magau. * 9:2 Mat 4.16; Luke 1.79 * 9:7 Luke 1.32-33