46
Denga diinonga o Babylon
1 Bel gu ino gi lalo, Nebo gu duuduli;
olaadeu diinonga e hagauda i honga manu dolodolo ma manu haangai.
Gai mee nei e kave saele ma de hagauda
ma e hagadaemaha ai denga manu.
2 Gilaadeu e ino gi lalo ma de duuduli alodahi;
gu dee maua i de hagaola de mee alaadeu e hagauda laa,
gilaadeu e noonoodia hogi ga gaavee gee gi dahi henua gee.
3 Dangada o Jacob, goodou hagalaangona agu muna,
goodou dangada alodahi o Israel e doe,
go goodou aagu ne hagauda mai i de masavaa oodou ne hagadili,
ma de saabai goodou mai i de masavaa oodou ne haanau ai;
4 Go au donu de ia e diiloo adu goe,
go au ne haia goe ma de saabai goe;
ga dae ai loo gi de masavaa oou e madumaatua ai ma de sinaa doo biho,
go au e balea adu goe ma de hagaola goe.
5 Goai oodou e hagataba bolo e bei ogu dagodo,
gai goai oodou e hagahedae ange au aagena,
ma de hagataba bolo gimaadeu e dagodo daudahi?
6 Hanu dangada e llingi denga goolo i lodo alaadeu beagi,
ga hagahidi denga selevaa i honga denga mee hagahidi,
ga hagao ange dahi labagau o denga goolo gi haia dahi maadua;
gai gilaadeu ga ino ga daumaha ange aagena.
7 Gilaadeu e hagauda delaadeu diinonga
ma de saabai i honga olaadeu eu;
ga kave ga hagaduu i dono mommee gi duu ai,
gai e dee maua donu i de ngalue gee i dono duulanga.
Gai ga dalodalo ange naa donu dahi dangada aagena, aagai e dee basa ange donu,
aabe maua i de hagaola tangada mai i ono hai ngadaa.
8 Goodou manadua ma de hagasaele de mee nei,
gai hagamaanadu i de mee nei, goodou de gau baubau.
9 Manadua mee ne hai madagidagi;
go au donu de Maadua, e deai ange donu;
go au donu de Maadua, e deai ange donu e bei ogu dagodo.
10 Mai i taamada age gai au ne tala gi iloo mee e hai i de hagaodi,
gai madagidagi loo, gai au ne tala mee tigi tae mai.
Au e hagadaba, “Agu hagatau e dee haisala donu,
gai au e hagassula naa donu mee alodahi oogu e lodo ai.”
11 Au e hagahi naa dahi manu lele alasala mai i dua,
se daane mai i dahi henua mmao, gai ia ga hagasula ina dagu hagatau.
Gai be ni aha naa huu aagu gu tala, gai au e hai naa donu gi bei;
gai be ni aha naa huu aagu gu hagatau, gai au e hai naa donu.
12 Goodou de gau makaga oodou lodo,
nnoho mai hagalaangona agu muna;
go goodou e mmao gee i de mee heohi:
13 au e hai gi baa mai dogu heohi,
gai e dee mmao donu;
gai dagu hagaola mai e dee mmule donu.
Au e hai dagu hagaola gi dagodo i Zion,
gai dogu mahamaha i Israel.