27
Se Psalm nii David
1 Go Tagi Maolunga dogu hagamaalama ma dogu hagaola;
gai goai ai naa donu oogu e madagu ai?
Go Tagi Maolunga de buibui makaga o dogu mouli;
gai goai ai naa donu oogu e madagu ai?
2 De masavaa o de gau baubau e hebagi mai ai,
e daa ai au gi magau,
gai ogu hagadaumee ma gilaadeu e kino i de au
gu odi i de baakuu ga maakau.
3 Gai ga duuli ina naa donu e dahi hagabuulinga hebagi luoogu baasi,
gai au e dee madagu donu,
gai ga hebagi mai naa donu gilaadeu gi de au,
gai e dahi donu agu tali.
4 E dahi mee aagu e dangidangi ange ai gi Tagi Maolunga,
gai deenei dagu mee e ssala:
go dogu noho i lo te hale o Tagi Maolunga i taulooloa dogu mouli,
e daumada ai de mahamaha o Tagi Maolunga
ma de ssili i ono daha i lo tono temple.
5 Gai ia e buibui naa donu au i dono mommee noho i de masavaa hai ngadaa;
ia e hagammuni au i lo tono hale malo,
ma de dugu age au i honga de baba maolunga.
6 Gai au e kii naa i ogu hagadaumee e duuli ina luoogu baasi;
au e hai naa ssigidaumaha i dono hale malo i de malangilangi laumalie
ma de daahili ga tuhi Tagi Maolunga.
7 Tagi Maolunga, hagalaangona dogu leo
i de masavaa aagu e hagahi adu ai goe,
koe gi abodonu mai gi de au
ma de basa mai gi dagu dangidangi.
8 Koe gu hai mai, “Saalaa gi gidee e goodou luoogu mada!”
Ogu lodo e hai adu gi de goe,
“Tagi Maolunga, au e ssala donu gi gidee e au luoo mada!”
9 Koe gi dee hagamuunia luoo mada i de au,
koe gi dee alualumia doo dangada hai hegau i doo lili;
go koe nogo balea mai au.
De Maadua, dogu Ia Hagaola,
koe gi dee kino aabe gi hano gee mai i ogu daha.
10 Gai ga dilia naa donu au i luoogu maadua donu,
aagai Tagi Maolunga ga abodonu mai gi de au.
11 Tagi Maolunga, agoagona mai au i doo haiava,
dagina adu au i de haiava soe,
i hiidinga o ogu hagadaumee.
12 Koe gi dee dugua ange ogu hagadaumee gi haia mai gi de au olaadeu mee e llodo ai;
go hiidinga de gau hadu muna gu hai baasi mai gi de au,
gilaadeu gu nnoho e vaivai hai au.
13 Au e hagadonusia bolo au e gidee naa donu de abodonu o Tagi Maolunga
i dogu mouli i henua i lalo nei!
14 Koe gi tali hagalodolodo ange gi Tagi Maolunga;
koe gi lodo mmahi ma de lo taane,
aama de tali ange Tagi Maolunga.